Man skuldig aan verkragting van peuterArgieffoto Waarskuwing: Die inhoud bevat grafiese besonderhede. ’n Man van die Oos-Kaap is onlangs skuldig bevind aan die verkragting van ’n 15 maande oue dogtertjie. Madala Peter Tshemese (62) is Vrydag in die hooggeregshof in Bisho skuldig bevind aan verkragting nadat hy in Oktober 2018 onskuldig gepleit het op dié aanklagte, berig HeraldLive. Dít volg nadat Tshemese se vrou destyds die dogtertjie in haar man se bed aangetref het. Tshemese is nie familie van die dogtertjie nie. Die vrou het bloed op die kind se doek aangetref en die knope van die kind se klere was losgemaak. Daar was egter geen semen in die kind se doek aangetref nie. Vuyokazi Magwaza, ’n forensiese verpleegster, het gedurende die verhoor getuig dat swelling en ’n skeur aan die kind se geslagsdeel gedurende ’n mediese ondersoek aangeteken is. Magwaza het gemeld dat die kind waarskynlik met die vinger gepenetreer is. Regter Belinda Hartle het gevolglik bevind dat Tshemese se getuienis teenstrydig was met die ander getuienis wat gedurende die verhoor aan haar voorgelê is. Hartle het verder gesê sy is tevrede met die mediese getuienis wat daarop dui dat die slagoffer seksueel misbruik is. Tshemese hou egter vol hy is onskuldig. Hennie Erasmus, Tshemese se regsverteenwoordiger, het ter strafversagting aangevoer dat sy kliënt ’n eerste oortreder is “wat ’n fout begaan het wat hom duur te staan ​​sal kom”, berig TimesLive. Die staat versoek egter dat Tshemese lewenslange tronkstraf opgelê word en tot die register van seksuele oortreders gevoeg word. Tshemese sal na verwagting op 2 September gevonnis word.